पाएं अपने शहर की ताज़ा ख़बरें और फ्री ई-पेपरडाउनलोड करें
द्रोणिका के असर से बुधवार दोपहर डेढ़ बजे मौसम में अचानक बदलाव आ गया। तेज हवाओं के साथ बारिश शुरु हो गई, जो करीब 2 घंटे तक हुई। तेज हवा और बारिश के कारण लाइनों में फाल्ट आ गया, जिसके चलते ग्रामीण क्षेत्रों में करीब 3 घंटे तक ब्लैक आउट रहा।
राजानवागांव सब- स्टेशन अंतर्गत कोडार व भोरमदेव लाइन में फाल्ट आ गया था। पहले तो फाल्ट ढूंढने में ही वक्त लगा। बारिश के चलते सुधार भी नहीं हो पा रहा था। साढ़े 3 बजे जब बारिश थम गई, तब लाइनों में आई फाल्ट को सुधारा जा सका। लगभग यही स्थिति पोंडी सब स्टेशन की भी रही। बारिश के चलते तापमान में परिवर्तन आया है। बुधवार को अधिकतम तापमान गिरकर 38 डिग्री सेल्सियस पर आ गया है। वहीं रात के तापमान में भी 3 डिग्री सेल्सियस की गिरावट आई है और यह 22 डिग्री पर आ गया है। इससे ठंडकता बढ़ गई।
मौसम बदल रहा है... बंगाल की खाड़ी से आ रही है नमी
रायपुर के मौसम वैज्ञानिक एचपी चंद्रा बताते हैं कि एक चक्रीय चक्रवाती घेरा उत्तर अंदरूनी कर्नाटक के ऊपर 0.9 किलोमीटर ऊंचाई तक स्थित है। यहीं से एक द्रोणिका दक्षिण केरला तक इसी ऊंचाई तक स्थित है। एक पूर्व -पश्चिम द्रोणिका पंजाब से असम तक हरियाणा, उत्तर प्रदेश, बिहार और उप हिमालयीन पश्चिम बंगाल के ऊपर 0.9 किलोमीटर ऊंचाई पर स्थित है। प्रदेश में बंगाल की खाड़ी से प्रचुर मात्रा में नमी आ रही है, इसलिए प्रदेश के सभी भागों में इसका असर रहेगा।
तेज हवाओं से गिरे पेड़
बुधवार को चली हवाएं इतनी तेज थी कि कई पेड़ धराशायी हो गए। ग्राम लालपुर में ही नर्सरी के पास एक पेड़ गिर गया। जान माल का नुकसान नहीं हुआ है। वहीं लालपुर के पास ही घरेलू लाइन सप्लाई के लगे ट्रांसफार्मर में खराबी आ गई थी, जिसे शाम 5 बजे सुधारे।
जानिए, क्या है द्रोणिका
मौसम वैज्ञानिक एचपी चंद्रा बताते हैं कि बादलों के बीच जब ठंडी व गर्म हवा मिलती है, तो एक कम दबाव का क्षेत्र बनता है। उस सिस्टम से निकलने वाली पट्टी को द्रोणिका कहते हैं। इसमें अचानक मौसम में बदलाव हो जाता है और तेज हवा के साथ बारिश होती है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva awa_Deva hin_Deva hin_Deva awa_Deva hin_Deva zho_Hant eng_Latn